Document ID: 32013D0260

SKLEP KOMISIJE
z dne 31. maja 2013
o ukrepu, ki ga je sprejela Nemčija v skladu s členom 11 Direktive o strojih 2006/42/ES Evropskega parlamenta in Sveta, ki prepoveduje dajanje v promet verižne žage tipa HV 0003 proizvajalca Regal Tools Co. Ltd
(notificirano pod dokumentarno številko C(2013) 3125)
(Besedilo velja za EGP)
(2013/260/EU)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Direktive 2006/42/ES Evropskega parlamenta in Sveta (1) o strojih ter zlasti člena 11 te direktive,
ob upoštevanju naslednjega:
(1)
V skladu s členom 11(2) Direktive 2006/42/ES so nemški organi uradno obvestili Komisijo in druge države članice o ukrepu prepovedi dajanja v promet verižne žage tipa HV 0003, ki jo proizvaja Regal Tools Co. Ltd., Technology Industrial Park, Chengxin Road 223, Yongkang, Kitajska, v EU pa jo uvaža Bergner Europe GmbH, Am Seestern 18, 40547 Düsseldorf, Nemčija.
(2)
Razlog za ukrep, ki so ga navedli nemški organi, je neskladnost verižne žage z naslednjimi bistvenimi zdravstvenimi in varnostnimi zahtevami iz Priloge I k Direktivi 2006/42/ES (glede na zahteve iz ustreznega evropskega usklajenega standarda EN ISO 11681-1):
1.3.2
Tveganje loma med delovanjem:
Sprednji in zadnji ročaj verižne žage nista prestala trdnostnih preskusov, določenih v ustreznem usklajenem evropskem standardu (EN ISO 11681-1: 2008 - točka 5.2.1);
1.7.4
Navodila:
Navodila niso vsebovala naziva podjetja in popolnega naslova proizvajalca (1.7.4.2 a), izjave ES o skladnosti (1.7.4.2 c), splošnega opisa stroja (1.7.4.2 d), podatkov o emisijah hrupa v zrak (1.7.4.2 u) in podatkov o tresljajih, ki se prenašajo po orodju (2.2.1.1);
2.3(c)
Samodejna zavora:
Verižna žaga se ni ustavila v dovolj kratkem času niti, ko je bila sprožena ročna zavora verige, niti pod pogoji, ko bi moral biti aktiviran samodejni zavorni sistem (EN ISO 11681-1: 2008 - točki 5.5.1 in 5.5.2).
(3)
Nemški organi so ugotovili, da motorna žaga, ki je bila označena z oznako CE, ni bila opremljena z izjavo ES o skladnosti, sestavljeno in podpisano s strani proizvajalca ali njegovega pooblaščenega predstavnika, kot predpisuje člen 5(1)(e) Direktive 2006/42/ES. Navedli so tudi, da ni bil predložen dokaz, da je verižna žaga tipa HV 0003 opravila postopek ocenjevanja skladnosti iz člena 12(3) ali (4), čeprav sodijo prenosne verižne žage med vrste strojev, navedene v Prilogi IV Direktive, za katere mora biti opravljen eden izmed teh postopkov.
(4)
Uradnemu obvestilu je bilo priloženo inšpekcijsko poročilo, izdano s strani Deutsche Prüf- und zertifizierungsstelle für Land- und forsttechnik GbR.
(5)
V skladu s postopkom, določenim v členu 11(3) Direktive 2006/42/ES, je Komisija pisno pozvala proizvajalca in uvoznika, naj predložita pripombe glede ukrepa, ki so ga sprejeli nemški organi.
(6)
Od proizvajalca Komisija ni prejela odgovora. Uvoznik je obvestil Komisijo, da se je prodaja verižne žage prenehala in tega tipa verižne žage ne uvaža več.
(7)
Pregled dokazov, ki so jih predložili nemški organi, potrjuje, da verižna žaga tipa HV 0003, ki jo proizvaja Regal Tools Co. Ltd., ne izpolnjuje osnovnih zdravstvenih in varnostnih zahtev iz Direktive 2006/42/ES in da ta neskladnost povzroča resna tveganja za poškodbe uporabnikov -
SPREJELA NASLEDNJI SKLEP:
Člen 1
Ukrep o prepovedi dajanja v promet verižne žage tipa HV 0003 proizvajalca Regal Tools Co. Ltd., ki so ga sprejeli nemški organi, je upravičen.
Člen 2
Ta sklep je naslovljen na države članice.
V Bruslju, 31. maja 2013

Labels: 3
7
18
1